Hans Blix: Irački izvještaj o oružju nepotpun i  ostavlja mnoga pitanja bez odgovora. 9/1/03 - 2003-01-09
Šef inspektorskog tima UN-a Hans Blix je rekao da njegovi timovi nisu pronašli nikakvo, kako je rekao, oružje koje se dimi, u svojim in
Šef inspektorskog tima UN-a Hans Blix je rekao da je nedavno podnešeni irački izvještaj o oružju nepotpun i da ostavlja mnoga pitanja bez odgovora, iako je dodao da još uvijek nema indikacija da Bagdad posjeduje oružje za masovno uništenje. Gospodin Blix je, zajedno s šefom inspektorskog tima za nuklearna pitanja, Mohamedom Elbaradeiem, danas izvijestio Vijeće sigurnosti o njihovoj procjeni iračkog izvještaja o oružju napisanom na 12 hiljada strana. Nakon što je izvijestio Vijeće sigurnosti, gospodin Blix je rekao da iračka deklaracija nije pomogla da se razjasne informacije. Nešto ranije on je rekao da temeljito čitanje izvještaja potvrđuje njegov utisak da izvještaj ne odgovara na, kako je naveo, mnoga pitanja. On je reporterima također rekao da je inspektorima na terenu potrebno više obavještajnih informacija od ostalih zemalja o iračkim programima oružja, dodavši da će inspektori UN-a uskoro intervjuirati iračke naučnike kako bi dobili više informacija. Gospodin ElBaradei je rekao da je inspektorima potrebna veća podrška s iračke strane, te da im nije dozvoljeno da održe privatne intervjue unutar Iraka, jer su prisutni promatrači iračke vlade. Američki ambasador u UN-u John Negroponte je rekao da je irački izvještaj o oružju namjeran napor za obmanjivanje putem izostavljanja. On je ponovio američki stav da izostavljanje predstavlja takozvano značajno kršenje rezolucije UN-a o razoružavanju Bagdada. Britanski ambasador u UN-u Jeremy Greenstock je rekao da Irak propušta priliku da razjasni pitanja na koja u izvještaju nije dat odgovor. Francuski ambasador Jean Marc de la Sabliere, je rekao da Irak mora dati Un-u dodatne informacije kako bi se otklonile nejasnoće. General Hossam Mohamed Amin, glavna iračka veza s inspektorskim timovima, je na konferenciji za novinare u Bagdadu rekao da je jedan od inspektora Un-a nagovijestio mogućnost odvođenja iračkih naučnika u inostranstvo radi ispitivanja, i da mu je rečeno da je na svakom pojedinačnom naučniku da to odluči. On je još jednom porekao da u iračkom izvještaju ima nedostataka. Američki državni sekretar Colin Powell je rekao da su Sjedinjene države započele inspektorima UN-a davati značajne obavještajne informacije o iračkim programima oružja. Glasnogovornik Bijele kuće Ari Fleischer je danas ponovio da Irak krije svoje oružje, rekavši da je predsejdnik Bush i dalje zabrinut zbog nedostataka i nedosljedonosti u iračkom izvještaju. Inspektori UN-a trebaju Vijeću sigurnosti dati svoju preliminarnu procjenu o iračkom programu oružja do 27 januara. U isto vrijeme, kod kompleksa UN-a u Bagdadu je došlo do prosvjeda--uzvikujući anti-ratne slogane i noseći natpise na kojima je stajalo Bez rata u Iraku, prosvjednici su došli čak iz Evrope, Sjedinjenih država i južne Afrike kako bi organizirali prosvjed sjedenjem ispred kapije kompleksa. U ovom trenutku, ono što vidimo je slanje trupa u taj region, i da tu nema diplomatske inicijative ka zaustavljanju rata, kaže jedan prosvjednik iz Njemačke. Nekiod prosvjednika su nešto kasnije posjetili kompaniju al-Nassr al-Athem, inžinjerski kompleks u rafineriji Daura južno od Bagdada i jedno od mjesto koje su inspektori ranije posjetili. U međuvremenu je loše vrijeme primoralo inspektore UN-a da odustanu od pretraživanja iz zraka lokacija u Iraku, iako su eksperti na terenu nastavili potragu za navodim oružjem za masovno uništenje. Irački zvaničnici kažu da bi se inspektorima UN-a trebalo dati više vremena da završe svoj posao, bez pritisaka ili miješanja.